একই অবস্থা ২৩ ও ২৪ নম্বর ওয়ার্ডের একাধিক রাস্তারও৷ ২৪ নম্বর ওয়ার্ডের এমএএমসি এ টাইপ রোডের অবস্থা সব থেকে খারাপ৷ এই রাস্তার মধ্যে একটি জায়গায় বিশাল গর্ত হয়ে জল জমে রয়েছে৷ পরিস্থিতি এমন জায়গায় পৌঁছেছে যে, এটা রাস্তা না জলাশয় বোঝা মুশকিল৷ স্থানীয় বাসিন্দাদের বক্তব্য, ‘এমএএমসি কারখানা বন্ধ হয়ে যাওয়ার পর থেকে এখানকার বাসিন্দারা একপ্রকার অভিভাবকহীন হয়ে রয়েছে৷ টাউনশিপের অভ্যন্তরে একাধিক রাস্তা বেহাল হয়ে অবস্থায় রয়েছে৷ রাতে পথবাতিও জ্বলে না এখানে৷ কাউন্সিলরদের সমস্ত অসুবিধার কথা বলা হয়েছে৷ কিন্তু এখনও পর্যন্ত রাস্তা মেরামত হয়নি৷’ স্থানীয় বাসিন্দা রাজীব বন্দ্যোপাধ্যায় বলেন, ‘এমএএমসি এ টাইপ রাস্তাটার হাল সব থেকে খারাপ৷ রাস্তার মাঝে গর্ত হয়ে জলাশয় তৈরি হয়েছে৷ দিনের বেলায় তবু কোনও রকমে যাতায়াত করা যায়৷ কিন্তু রাতে একটু অসতর্ক হলেই বিপদ৷ যে কোনও সময়ে বড়সড় দুর্ঘটনা ঘটে যাওয়ার আশঙ্কা রয়েছে৷’ এই দুই ওয়ার্ডের কাউন্সিলর দেবব্রত সাই ও লাভলি রায় দু’জনেই বলেন, ‘ওয়ার্ডের বেহাল রাস্তা মেরামতের জন্য পুরসভাকে বলা হয়েছে৷ আশা করা যায়, পুজোর আগেই রাস্তাগুলি মেরামত হয়ে যাবে৷’